Medisyne vir Covid 'vrot' oor oop yskas | Netwerk24
Jaer, Barry gou deur Cheetahs losgelaat
Die Cheetahs se veelsydige agterspeler Craig Barry brand om terug op die rugbyveld te kom.
Deur Jan de Lange 24 Januarie 2021 00:31
Die Suid-Afrikaanse Nasionale Weermag (SANW) het 40% van 'n besending ongeregistreerde Kubaanse "medisyne" wat R235 miljoen gekos het, vernietig deur die deure van koelkamers waarin dit gehou is te laat oopstaan.
Die weermag het Interferon alfa-2B in Junie en Augustus van Kuba ingevoer teen 'n koste van $15,1 miljoen. Die geld is geneem uit die begroting wat die weermag vir Operasie Notlela vir die bekamping van Covid-19 gekry het.
Kort voor die transaksie het Mzwandile Masina, burgemeester van Ekurhuleni, en dr. Bandile Masuku, destydse Gautengse LUR vir gesondheid, verkondig Kuba se Interferon alfa-2B is 'n wondermiddel teen Covid-19 en moet dringend ingevoer word.
Nosiviwe Mapisa-Nqakula, minister van verdediging, het verlede week 'n onafhanklike paneel van drie burgerlikes aangestel om uit te vind wie die transaksie gemagtig het en waarom dit aangegaan is.
"Die ondersoekpaneel se name kan nie nou bekend gemaak word nie omdat ooreenkomste daaroor nog nie onderteken is nie," het Siphiwe Dlamini, Mapisa-Nqakula se woordvoerder, aan Rapport gesê. "Hulle sal aanstaande week met die ondersoek begin."
Die ouditeur-generaal (OG) het reeds 'n ondersoek na die transaksie gedoen. Sy ondersoekers het die SANW se militêre gesondheidsbasis besoek en gevind koelkamers waarin Interferon alfa-2B geberg is se deure het meer as 'n dag lank oopgestaan.
Die Kubaanse weergawe van die medisyne is glad nie in Suid-Afrika as medisyne geregistreer nie.
Volgens die OG se voorlopige verslag het die SANW glad nie by Reguleringsowerheid vir Gesondheidsprodukte (Sahpra) aansoek gedoen vir die invoer van dié medisyne nie.
Kobus Marais, DA-woordvoerder oor verdediging, het verlede jaar 'n reeks parlementêre vrae aan Mapisa-Nqakula gestel, maar dis nie beantwoord nie en die vrae en het dus einde 2020 verval.
"My inligting is dat die saak volgens notules van die weermag se sentrale bevel bespreek is. Ek het ook 'n klagte daaroor by die militêre ombud ingedien."
Meer oor: Nosiviwe Mapisa-Nqakula | Kobus Marais | Covid-19 | Suid-Afrikaanse Nasionale Weermag (Sanw)